
Sülysáp Város Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 9113-…/2014.
Előterjesztést készítette: Tóth Krisztina jegyző
Előterjesztés elkészítésének időpontja: 2014. november 17.
Előterjesztést véleményezi: PVB
Döntés módja: nyílt szavazás, egyszerű szótöbbség

Mellékletek: ÖKOVÍZ Kft. kérelme
E L Ő T E R J E S Z T É S

Sülysáp Város Önkormányzata Képviselő-testületének

2014. november 27-én tartandó munkaterv szerinti ülésére

9. napirendhez

Tárgy: ÖKOVÍZ Kft. kérelme víziközmű bérleti-üzemeltetési szerződés módosítása, bérleti díj mérséklése iránt
Tisztelt Képviselő-testület!

Az ÖKOVÍZ Kft. 2013. január 1-jétől végzi a sülysápi ivóvízellátó rendszer üzemeltetését, amire vonatkozóan bérleti-üzemeltetési szerződést kötöttünk a céggel. A bérleti díjat illetően az eredeti megállapodásunk az volt, hogy mindaddig, amíg elkészül a víziközmű rendszerünk vagyoni értékelése, az ÖKOVÍZ Kft. a könyv szerinti érték arányában fizet bérleti díjat, ami egy évre 2.602.237 Ft+áfa összeget jelent. 
Ezt az összeget az ÖKOVÍZ Kft. 2013. évre megfizette önkormányzatunk felé, azonban a 2014. évi bérleti díjnak kvázi elengedését (egész pontosan annak a 2012. évi, azaz az üzemeltetés előtti állapotra történő módosítását, ami 1000 Ft+áfa/negyedév összegű volt) kéri. Indítványát azzal indokolta, hogy a bevételei nem fedezik még a közvetlen működési költségeit sem. (A részletesebb indoklás, illetőleg a kapcsolódó kimutatások a mellékletben olvashatók.)
Álláspontom szerint a kérelem nem méltányolható, hiszen a cég gazdálkodásáért és a kintlévőségek felhalmozásáért az önkormányzat nem köteles ily módon felelősséget vállalni. Ráadásul időközben elkészült a vagyonértékelés, így az eredeti megállapodásunk szerint immár arra alapozva kellene a bérleti díjat megállapítani, ami hozzávetőlegesen ötszörös összeget eredményezne.

Mindezek alapján a bérleti díj elengedését nem látom indokoltnak, ugyanakkor feltételezhető, hogy a cég nem tudja azt kifizetni, ezért javaslatot szeretnék tenni egy köztes megoldásra.

Mint talán már mindenki előtt ismeretes, az ÖKOVÍZ Kft. 2015. január 1-jétől - a szükséges jogszabályi feltételek hiányában - nem folytathatja tovább az üzemeltetést (a Tiszamenti Regionális Vízművek Zrt. lesz az új üzemeltető), ennek okán a 2012-ben az önkormányzatunktól 1,3 millió forintért megvásárolt gépjárművet, gépeket és szerszámokat, valamint a 4,2 millió forint összegért megvásárolt raktárkészlet fennmaradt részét értékesíteni kívánja. 
Javaslatom, hogy a bérleti díj fenntartása mellett „vásároljuk vissza” ezeket felszereléseket, hiszen az üzemeltetőtől függetlenül ezekre a jövőben is szükségünk lesz a szolgáltatás fenntartásához, így kár nem éri az önkormányzatot, és ez a megoldás az ÖKOVÍZ Kft. számára is kedvező.
Kérem javaslatom szíves megtárgyalását, és a döntés meghozatalát. 
…/2014. (XI. 27.) ÖKT határozati javaslat
Sülysáp Város Önkormányzatának Képviselő-testülete 
1./ az ÖKOVÍZ Kft. javaslatát a víziközmű üzemeltetése tárgyában fennálló bérleti-üzemeltetési szerződés 11. pontjának módosítására elutasítja, ugyanakkor
2./ kezdeményezi az ÖKOVÍZ Kft. által az üzemeltetéshez az önkormányzattól megvásárolt járművek, gépek, eszközök és raktárkészlet visszavásárlását legfeljebb a víziközmű rendszer éves bérleti díjának megfelelő összeg erejéig,
3./ felkéri és felhatalmazza a polgármestert, hogy az ezzel kapcsolatos tárgyalásokat folytassa le, és kösse meg a szükséges szerződéseket. 
Határidő: 2015. január 15.
Felelős: polgármester
Sülysáp, 2014. november 17.

